  Виталий Пронин Элькунысьтымы шоро-куспо уждун 24 сюрс 747 манет луиз - та сярысь ивортэ Удмуртстат. Кылем арын та вакытэн ӵошатыса, со ог 4 процентлы йылэмын. Уждунзы кӧнялы ке тросгес луиз эмъян, дышетон, калыклы улон-вылонын юрттэт сётон, культура удысъёсын тыршисьёслэн. Тужгес пичиез уждун элькунамы - 7 сюрс 134 манет 60 копейка.- Ёрмытэк уло коньдонэз бергатонэн вырись организациосын, мувӧй кыскисьёс, таослэн уждунзы шорлыдын 42 сюрс манетлэсь ятыргес люкаське,  - вераз ужъя но миграцияя министр Надежда Губская. - Уката ӧжыт басьто гурт удысын тыршисьёс - шорлыдын ог 15 сюрс манет. Вань на таӵе но лыдпус: уката трос уждун басьто Вотка городын улӥсьёс - шорлыдын 31 сюрс 16 манет. Районъёс пӧлын - Вотка районын, шоро-куспо уждунзы 28 сюрс 677 манет.Жаляса верано, дыраз уждун тырисьтэм предприятиос но вань - туннэ нуналлы тодмо 4-ез сярысь. Тужгес трос тыронъёссы тымиськемын Ижысь лэсьтӥськон материалъёс поттонъя предприятилэн но Лэсьтӥськонъя Чепца управленилэн. Отысь 1 сюрс 254 ужасьлы 59 миллион манетлэн тросгес уждун тырымтэ.Элина Кумачёва Туспуктӥз А. Горбунов     